32006R0409
L 071/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 409/2006 НА КОМИСИЯТА
от 9 март 2006 година
за изменение на Регламенти (ЕО) № 174/1999, (ЕО) № 581/2004 и (ЕО) № 581/2004 относно размера на гаранционните нива за лицензиите за износ в млечния сектор
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара за мляко и млечни продукти (1), и по-специално член 31, параграф 14 от него,
като има предвид, че:
(1)
Член 9 от Регламент (ЕО) № 174/1999 на Комисията oт 26 януари 1999 г. относно определяне на специални подробни правила за прилагането на Регламент (EИО) № 804/68 на Съвета по отношение на лицензиите за износ и възстановяванията при износ в сектора на млякото и млечните продукти (2) определя гаранциите да се депозират в деня, в който се подават заявленията за разрешителни за износ.
(2)
Член 3 от Регламент (ЕО) № 581/2004 на Комисията от 26 март 2004 г. относно откриване на постоянна тръжна процедура за възстановяванията при износ за някои видове масло (3) и член 3 от Регламент (ЕО) № 582/2004 на Комисията от 26 март 2004 г. относно откриване на постоянна тръжна процедура за възстановяванията при износ на обезмаслено мляко на прах (4) предвиждат сумите по гаранциите за участие в търговете да бъдат депозирани преди края на сроковете, в рамките на които се приемат предложения за участие в търговете.
(3)
Предвид тенденциите през последните месеци при възстановяванията на суми при износ е уместно да се коригира размерът на гаранциите, като все пак се осигури те да останат достатъчно високи, за да се предотврати подаването на спекулативни предложения.
(4)
За да се установи взаимовръзка между размера на възстановяваните суми и този на гаранциите и с цел прилагането на хармонизиран подход към всички приложими възстановявания, е целесъобразно гаранциите за участие в търговете да се определят като процентна стойност от сумата за възстановяване.
(5)
Регламенти (ЕО) № 174/1999, (ЕО) № 581/2004 и (ЕО) № 582/2004 следва да бъдат съответно изменени.
(6)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Букви а), б), в) и г) в първи параграф от член 9 от Регламент (ЕО) № 174/1999 се заменят със следния текст:
„a)
15 % за продукти, обхванати от код по КН 0405;
б)
15 % за продукти, обхванати от код по КН 0402 10;
в)
15 % за продукти, обхванати от код по КН 0406;
г)
15 % за други продукти.“
Член 2
Член 3, параграф 2, първа алинея от Регламент (ЕО) № 581/2004 се заменя със следния текст:
„2. Тръжната гаранция е равна на 15 % от последната най-висока сума на възстановяване в рамките на тръжна процедура, определена за кодовете на продуктите, и за дестинациите, посочени в член 1, параграф 1.
Въпреки това тръжната гаранция не може да бъде по-ниска от 6 EUR на 100 kg.“
Член 3
Член 3, параграф 2, първа алинея от Регламент (ЕО) № 582/2004 се заменя със следния текст:
„2. Тръжната гаранция е равна на 15 % от последната най-висока сума на възстановяване в рамките на тръжна процедура, определена за продуктите с кодови обозначения и за дестинациите, посочени в член 1, параграф 1.
Въпреки това тръжната гаранция не може да бъде по-ниска от 6 EUR на 100 kg.“
Член 4
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 март 2006 година.